หุ้นวินด์ฯเนื้อหอม
ไทยพาณิชย์เผยหุ้นวินด์ฯ เนื้อหอม รุมตอมซื้อหุ้นส่วนที่ &#8220;นพพร&#8221; ถืออยู่
13 ม.ค. 2558

ไทยพาณิชย์เผยหุ้นวินด์ฯ เนื้อหอม รุมตอมซื้อหุ้นส่วนที่ “นพพร” ถืออยู่
นายอาทิตย์ นันทวิทยา รองผู้จัดการใหญ่ กลุ่มธุรกิจขนาดใหญ่ ธนาคารไทยพาณิชย์ เปิดเผยว่า ขณะนี้มีบุคคลและองค์กรหลายรายสนใจซื้อหุ้นของบริษัท วินด์ เอนเนอร์ยี่ โฮลดิ้ง ในส่วนที่นายนพพร ศุภพิพัฒน์ อดีตประธานเจ้าหน้าที่บริหาร ถืออยู่ หลังจากที่นายนพพรแสดงเจตนารมณ์พร้อมที่จะขายหุ้นหากได้ราคาดี และผู้ซื้อมีศักยภาพในการบริหารบริษัทผลิตไฟฟ้า
“ยอมรับว่าธนาคารไทยพาณิชย์กำลังเป็นที่ปรึกษาทางการเงินให้กับผู้สนใจซื้อรายหนึ่ง ซึ่งจากการพิจารณาแล้วถือว่าเป็นรายที่มีศักยภาพดีและมีโอกาสที่จะได้ซื้อหุ้นส่วนนี้สูง” นายอาทิตย์ กล่าว
ที่ผ่านมา ธนาคารไม่เคยปล่อยกู้ตรงให้บริษัท วินด์ เอนเนอร์ยี่ โฮลดิ้ง หรือให้กู้แก่นายนพพรเป็นการส่วนตัว แต่ได้ปล่อยกู้ให้บริษัทในเครือของวินด์ เอนเนอร์ยี่ โฮลดิ้ง ที่ดำเนินโครงการโรงไฟฟ้าพลังงานลม ในโครงการโรงไฟฟ้าห้วยบง 2-3 ซึ่งถือว่าเป็นการให้สินเชื่อกับโครงการขนาดใหญ่ที่เป็นธุรกิจปกติของธนาคาร 
ทั้งนี้ โครงการโรงไฟฟ้าพลังงานลมของกลุ่มบริษัท วินด์ เอนเนอร์ยี่ โฮลดิ้ง ถือว่าเป็นโครงการที่มีศักยภาพ มีอัตราผลตอบแทนกว่า 20% สูงกว่าค่าเฉลี่ยโครงการทั่วไปที่อยู่ระดับ 10% และมีสัญญาซื้อไฟจากการไฟฟ้าฝ่ายผลิตแห่งประเทศไทย (กฟผ.) ในระยะยาว ซึ่งเป็นเหตุผลสำคัญที่ธนาคารปล่อยสินเชื่อ ให้โครงการนี้
นอกจากนี้ หากพิจารณาจากพลังงานทางเลือกในการผลิตไฟฟ้าของ กฟผ.ที่มีค่อนข้างจำกัด มีการต่อต้านจากกลุ่มอนุรักษ์ ทำให้แผนพัฒนากำลังการผลิตไม่คืบหน้า ไม่ว่าจะเป็นพลังงานนิวเคลียร์ ถ่านหิน หรือเขื่อน ขณะที่พลังงานแสงแดดยังมีราคาแพง ดังนั้นพลังงานลมจึงเป็นทางเลือกที่สำคัญ แม้ว่ากำลังการผลิตจะยังน้อยอยู่
สำหรับบริษัท วินด์ เอนเนอร์ยี่ โฮล ดิ้ง ก่อนหน้านี้ที่ประชุมคณะกรรมการบริษัทมีมติให้ปรับโครงสร้างผู้ถือหุ้นโดยเร็ว หลังจากนายนพพรตกเป็นผู้ต้องหาคดีสำคัญ โดยนายนพพรเป็นผู้ถือหุ้นใหญ่ บริษัท รีนิวเอเบิล เอนเนอร์ยี 75% และบริษัท รีนิวเอเบิลฯ เป็นผู้ถือหุ้นใหญ่ 63% ในบริษัท วินด์ เอนเนอร์ยี่ โฮลดิ้ง หรือเท่ากับนายนพพรถือหุ้นบริษัท วินด์ เอนเนอร์ยี่ โฮลดิ้ง ทางอ้อม 47%